- Займаючыся каментаваннем, можна развівацца ў гэтым рэчышчы бясконца. Паглыбляючыся ў тэму, адшукваючы новыя формы падачы. Каментарый - праца ў нечым падобная да сцэнічнай, як бы пафасна гэтак ні прагучала, бо ўвесь час дапрацоўваеш веды, артыстызм, настрой. Ёсць выраз, быццам язык - адзіная зброя, якая ад частаты выкарыстання становіцца толькі вастрэйшай. І з каментарыем тая ж сітуацыя. Людзі маёй прафесіі, калі не губляюць тонус, то становяцца толькі большымі прафесіяналамі. Калі ты аказаўся перад мікрафонам, то можаш шукаць новыя формы, увасабляць цікавыя ідэі. Напрыклад, цяпер я імкнуся вярнуць у эфір беларускамоўны рэпартаж. Справа зусім не лёгкая, але вельмі важная.